ദുരിതവഴി താണ്ടി കേരള ടീം ഖേലോ ഇന്ത്യ ഗെയിംസിലേക്ക് . പൂനെയിലെത്തിയ താരങ്ങൾക്ക് താമസസൌകര്യം ലഭിക്കാതെ 8 മണിക്കൂറിലധികമാണ് പുറത്തുനിൽക്കേണ്ടിവന്നത് . ഞായറാഴ്ച അർധരാത്രിക്ക് ശേഷം തിരുവനന്തപുരത്ത് നിന്ന് തിരിച്ച കേരള സംഘത്തിൽ അത്ലറ്റിക്സ് , ബാഡ്മിൻറൺ , ജൂഡോ എന്നീ കായികയിനങ്ങളിൽ മത്സരിക്കുന്ന 32 പെൺകുട്ടികൾ അടക്കം 54 താരങ്ങളാണ് ഉണ്ടായിരുന്നത് . ഉച്ചയ്ക്ക് 12ന് ശേഷം പൂനെയിലെത്തിയ താരങ്ങളെ സ്വീകരിക്കാൻ റെയിൽവേ സ്റ്റേഷനിൽ ക്രമീകരണമൊന്നും ഉണ്ടായിരുന്നില്ല . 2 മണിക്കൂറോളം സ്റ്റേഷനിൽ കാത്തിരുന്ന ശേഷം ബസിൽ പ്രധാനവേദിയിലെത്തിയ കേരള ടീമിന് താമസസൌകര്യവും ലഭിച്ചില്ല . പ്രാഥമികാവശ്യങ്ങൾക്ക് പോലും വഴിയില്ലാതെ കൌമാരതാരങ്ങൾ വലഞ്ഞു . പൂനെയിലെ സൌയ് അധികൃതർക്കിടയിലെ ആശയക്കുഴപ്പമാണ് കേരള സംഘത്തിന് വിനയായത് . പരിശീലകരുടെ പ്രതിഷേധത്തെ തുടർന്ന് സായ് അധികൃതരുമായി ബന്ധപ്പെട്ട കായികവകുപ്പ് പ്രിൻസിപ്പൽ സെക്രട്ടറി ഡോ എ ജയതിലക് രാത്രി 9 മണിയോടെ കേരള സംഘത്തിന് താമസസൌകര്യം ഉറപ്പാക്കി . അപ്പോഴേക്കും താരങ്ങളിൽ മിക്കവരും തളർന്നിരുന്നു . കേന്ദ്രസർക്കാരിൻറെ അഭിമാനചാംപ്യൻഷിപ്പ് എന്ന് വിശേഷിപ്പിക്കപ്പെടുന്ന ഖേലോ ഇന്ത്യയുടെ ഉദ്ഘാടനത്തലേന്ന് , പരിശീലനത്തിനുള്ള വിലപ്പെട്ട സമയമാണ് കേരള ടീമിന് നഷ്ടമായത് .